# **Kunnanjohtajasopimus**

Lestijärven kunta ja kunnanjohtaja Anne Kurkela sopivat tällä johtajasopimuksella kunnanjohtajan avaintehtävistä, työn painopistealueista, niiden arvioinnista ja tarkastamisesta, työn edellytyksistä, kunnanjohtajan palkkauksesta sekä muista palvelussuhteen eduista jäljempänä kirjatulla tavalla.

## Sopijaosapuolet

Lestijärven kunta edustajanaan kunnanhallitus (jäljempänä kunta) ja kunnanjohtaja Anne Kurkela (jäljempänä kunnanjohtaja)

## Kunnanjohtajan avaintehtävät

Kunnanjohtajan tehtävistä ja toimivallasta määrätään kuntalaissa sekä useissa hallintosäännön luvuissa.

Kunnanjohtaja hoitaa kunnanhallituksen alaisena kunnan hallintoa, taloudenhoitoa, elinkeinoelämän kehittämistä sekä muuta toimintaa, toimii kunnanhallituksen esittelijänä ja kuntaorganisaation johtajana, edustaa kuntaa sekä käyttää kunnan puhevaltaa kuntalain mukaisesti.

Kunnanjohtaja toimii viraston päällikkönä. Kunnanjohtaja päättää osastojen välisestä työnjaosta ao. toimialajohtajia kuultuaan. Kunnanjohtaja päättää toimialajohtajan sijaisesta, mikäli sijaista ei ole hallintosäännössä muuten määrätty.

Kunnanjohtajan ratkaisuvalta ja vastuu on määritelty hallintosäännön 16 §:ssä.

Kunnanjohtajaa sitovat työssään kunnanvaltuuston vahvistamat strategia-asiakirjat, hallintosääntö sekä kunnanhallituksen ja kunnanvaltuuston ohjauspäätökset.

## Kunnanjohtajan työn painopistealueet

Kunnanjohtajan työn painopistealueet ja niiden toiminnalliset tavoitteet sovitaan strategia-asiakirjan sekä talousarvion määrittelemien taloudellisten ja toiminnallisten linjausten perusteella vuosittain, keväällä käytävissä kehityskeskusteluissa.

## Työn edellytykset

*Työnjako poliittisen johdon kanssa*

Kunnan hallinto perustuu luottamushenkilöiden ja viranhaltijaorganisaation hyvään ja vuorovaikutteiseen yhteistyöhön, jota kunnanjohtaja kuntaorganisaation johtajana johtaa.

Kunnanhallitus ja sen puheenjohtaja sekä kunnanjohtaja huolehtivat siitä, että tehtävänjakoa poliittisten prosessien ja operatiivisen johtamisen välillä kunnioitetaan. Kunnanjohtaja on velvollinen pitämään kunnanhallituksen ajan tasalla sen päätösvaltaan kuuluvissa tai muutoin kunnan kannalta merkittävissä asioissa. Kunnanjohtaja vastaa kuntakonsernin ohjaamisesta kuntalain puitteissa. Kunnanjohtajan tehtävään kuuluu osallistua konsernin hallintoon erikseen sovittavalla tavalla.

## Kunnanjohtajan työn tulosten arviointimenettely

Kunnanvaltuuston ja kunnanhallituksen puheenjohtajat käyvät kunnanjohtajan kanssa vuosittain luottamuksellisen kehityskeskustelun, jonka yhteydessä arvioidaan kunnanjohtajan työskentelyn tavoitteiden toteutuminen. Samalla sovitaan työskentelyn painopistealueista ja niiden tavoitteista jatkossa. Kunnanjohtajan työn tulosten arvioinnista ja työskentelyn painopistealueista ja niiden tavoitteista informoidaan kunnanhallitusta.

## Koulutus

Kunnanjohtaja pitää ammattitaitonsa ajan tasalla. Kunnanjohtajalla on oikeus harkintansa mukaan osallistua virka-asemaansa vastaaviin lyhytkestoisiin koulutustilaisuuksiin talousarvioon varattujen määrärahojen puitteissa.

Tavanomaisesta poikkeavasta ja laajemmasta jatko- ja täydennyskoulutuksesta päättää kunnanhallitus.

## Matkat ja korvaukset

Kunnanjohtajan virka- ja virantoimitusmatkoista maksetaan korvaukset KVTES:n mukaisesti. Kunnanjohtajan ei tarvitse erikseen hankkia matkamääräystä em. matkoja varten. Virka- ja virantoimitusmatkat kunnanjohtaja voi tehdä tarkoituksenmukaista matkustusmuotoa käyttäen. Matkalaskun hyväksyy jälkikäteen kunnanhallituksen puheenjohtaja. Kunnanjohtajan ulkomaille tehtävän virkamatkan hyväksyy kunnanhallitus.

## Palvelussuhteen ehdot

Kunnanjohtaja on valittu toistaiseksi voimassa olevaan virkasuhteeseen. Kunnanjohtajan palkkaukseen, työaikaan, vuosilomiin ja muihin virkasuhteeseen liittyviin ehtoihin sovelletaan kunnallista yleistä virka- ja työehtosopimusta (KVTES). Kunnanjohtajan irtisanomisaika on KVTES:n mukainen.

Sivutoimien osalta noudatetaan lakia kunnallisesta viranhaltijasta (11.4.2003/304/18§).

Kotityöskentelyn mahdollistamiseksi kunnanjohtajalla on käytössään kunnan puolesta kannettava tietokone ja siihen soveltuva tietoliikenneyhteysliittymä. Kunnanjohtajalla on matkapuhelinetu.

## Palkkaus

Kunnanjohtajan palkka on kuukausipalkka ja se on tekohetkellä kunnanhallituksen päätöksen mukaisesti 5913 € /kk.

Kunnanjohtajan palkkauksen taso arvioidaan kehityskeskustelujen yhteydessä, jolloin arvioidaan myös mahdollisen tasokorotuksen tarve. Tässä arvioinnissa otetaan huomioon kunnanjohtajan työn tuloksellisuus.

Kokonaispalkkaa tarkistetaan KVTES:n mukaisilla yleiskorotuksilla. Palkan lisäksi kunnanjohtajalle maksetaan kokouspalkkiot kunnan kulloinkin voimassa olevan palkkiosäännön ja virkaehtosopimuksen mukaisesti.

## Virkasuhteen päättäminen luottamuspulan takia

Jos kunnan ja kunnanjohtajan välillä syntyy laaja erimielisyys ja se johtaa luottamuspulaan, menetellään seuraavasti:

Luottamuspulan syntyminen arvioidaan kunnanvaltuuston päätöksellä. Luottamuspula todetaan tarvittaessa äänestämällä. Luottamuspulan toteaminen vaatii yksinkertaisen enemmistön. Todetun luottamuspulan takia kunnanjohtajalla on oikeus kuuden (6) kuukauden palkkaa vastaavaan erokorvaukseen edellyttäen, että hän itse irtisanoutuu tehtävästään. Erokorvaukseen sisältyy irtisanomisajan palkka. Erokorvauksesta päättää valtuusto.

## Erimielisyyksien ratkaiseminen

Tätä sopimusta koskevat mahdolliset erimielisyydet pyritään ratkaisemaan ensisijaisesti sopijapuolten välisin neuvotteluin.

## Sopimuksen tarkistusmenettely

Johtajasopimusta voidaan tarkistaa sopijapuolten yhtäpitävällä suostumuksella.

## Sopimuksen voimaantulo

Tämä sopimus sitoo kuntaa välittömästi sen jälkeen, kun kunnanvaltuusto on sopimuksen hyväksynyt ja kunnanjohtajaa sen jälkeen, kun hän on allekirjoittanut sopimuksen.

Tätä sopimusta on tehty kaksi samasisältöistä kappaletta, yksi kummallekin sopijaosapuolelle.

Lestijärvellä 17.12.2021

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Anne Kurkela Jorma Koski-Vähälä

kunnanjohtaja kunnanhallituksen puheenjohtaja